Document ID: 32012R0385

REGOLAMENT TA' IMPLIMENTAZZJONI TAL-KUMMISSJONI (UE) Nru 385/2012
tat-30 ta’ April 2012
dwar il-prospett tal-biedja li għandu jintuża għall-iskop li jiġu ddeterminati l-introjti tal-azjendi agrikoli u li tiġi analizzata l-ħidma kummerċjali ta’ tali azjendi
IL-KUMMISSJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1217/2009 tat-30 ta’ Novembru 2009 li jistabbilixxi netwerk għall-ġbir ta’ informazzjoni tal-kontabbiltà dwar id-dħul u l-operazzjoni kummerċjali ta’ azjendi agrikoli fil-Komunità Ewropea (1), u b'mod partikolari l-Artikoli 7(2), 8(3), 12 u 13(2) tiegħu,
Billi:
(1)
It-tip, id-definizzjoni u l-preżentazzjoni tad-dejta tal-kontabbiltà msemmija fl-Artikolu 8 tar-Regolament (KE) Nru 1217/2009 u miġbura permezz tal-prospett tal-biedja kkompilat bil-għan li jiġu ddeterminati b'mod affidabbli l-introjti tal-azjendi agrikoli għandhom ikunu identiċi, ikunu liema jkunu l-azjendi li jibagħtu l-prospett li jiġu mistħarrġa. Għal raġunijiet ta’ simplifikazzjoni u sabiex id-dejta tinqara faċilment, għandu jkun previst ukoll li dan il-prospett individwali jinkludi l-elementi u d-dettalji supplementari li jissodisfaw il-bżonnijiet partikolari neċessarji għall-analiżi tal-ħidma kummerċjali tal-azjendi agrikoli magħżula skont l-Artikolu 12 tar-Regolament (KE) Nru 1217/2009.
(2)
Ir-Regolament tal-Kummissjoni (KE) Nru 868/2008 tat-3 ta’ Settembru 2008 dwar l-iskeda azjendali li għandha tintuża għall-iskop li jiġu determinati l-introjti tal-azjendi agrikoli u li tiġi analizzata l-ħidma ekonomika ta’ dawn l-azjendi (2) jistipula regoli dwar il-ġbir ta’ dejta tal-kontabbiltà.
(3)
Id-dejta miġbura permezz tal-prospett għandha tikkunsidra l-esperjenza miksuba minn mindu nħoloq in-netwerk, u l-iżviluppi li seħħew fil-politika agrikola komuni (PAK), u għandha tkun konformi mad-definizzjonijiet stipulati fir-Regolamenti rilevanti, u b'mod partikolari fir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda r-Regolament (KEE) Nru 2092/91 (3), ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (4), ir-Regolament tal-Kunsill (KE) Nru 1698/2005 tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (5), ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (6) fir-rigward taż-żoni eliġibbli għall-għajnuna fil-qafas tal-Fondi Strutturali, u r-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (7).
(4)
Id-dejta miġbura permezz tal-prospett tal-biedja għandha tikkunsidra l-ambjent ekonomiku li qed jinbidel u l-isfidi tal-politiki, b'mod partikolari dawk deskritti fil-qosor fl-Istrateġija “Ewropa 2020” (8) u fil-Komunikazzjoni “Il-PAK fid-dawl tas-sena 2020” (9).
(5)
B'konsegwenza ta’ dan, l-importanza dejjem tikber tal-aspetti ambjentali fil-PAK titlob li ssir aktar enfasi fuq l-elementi relatati mal-ambjent fil-prospett tal-biedja. Għaldaqstant, għandhom jiġu introdotti fatturi magħżula li jiffaċilitaw il-kejl tal-impatti ambjentali tal-attività azjendali.
(6)
Il-monitoraġġ effettiv tas-settur tal-azjendi agrikoli jista' jitjieb billi jiġi ssimplifikat il-ġbir tad-dejta u, b'mod partikolari fejn tidħol informazzjoni dwar l-assi u, sa fejn applikabbli, permezz tal-konformità mal-Istandards Internazzjonali tal-Kontabbiltà (IAS) u l-Istandards Internazzjonali tar-Rapportar Finanzjarju (IFRS) kif adottati mir-Regolament tal-Kummissjoni (KE) Nru 1126/2008 tat-3 ta’ Novembru 2008 li jadotta ċerti standards internazzjonali tal-kontabbiltà skont ir-Regolament (KE) Nru 1606/2002 tal-Parlament Ewropew u tal-Kunsill (10). Fejn xieraq, id-definizzjonijiet u l-metodoloġiji għandhom iqisu l-klassifikazzjoni użata mill-istħarriġ ta’ strutturi tal-impriżi agrikoli, kif iddefinit fir-Regolament (KE) Nru 1166/2008 tal-Parlament Ewropew u tal-Kunsill tad-19 ta’ Novembru 2008 dwar stħarriġ ta’ strutturi tal-impriżi agrikoli u stħarriġ dwar metodi ta’ produzzjoni agrikola u li jħassar ir-Regolament tal-Kunsill (KEE) Nru 571/88 (11), sabiex jiġi ssimplifikat u armonizzat aktar il-ġbir tad-dejta.
(7)
Sabiex titjieb il-preċiżjoni tad-dejta, jeħtieġ li wieħed jiddistingwi aħjar bejn dejta relatata ma’ attivitajiet agrikoli u dik li tirreferi għal attivitajiet oħra bi skop ta’ qligħ direttament relatati mal-azjenda.
(8)
Bil-għan li tiġi ssimplifikata l-ġestjoni amministrattiva u li jikbru l-possibbiltajiet li tinġabar dejta għall-analiżi ambjentali, il-kodiċijiet tal-komun, li jinbidlu ta’ spiss, għandhom jiġu sostitwiti b'ġeoreferenza.
(9)
Ikun xieraq li tiġi riveduta l-klassifikazzjoni tad-dejta fi gruppi u kategoriji skont ir-Regolament (KE) Nru 868/2008 sabiex jiġu riflessi t-tibdiliet fl-agrikoltura u l-użu tad-dejta fl-analiżi tal-politiki.
(10)
Peress li t-tħejjija għall-ġbir ta’ informazzjoni dwar il-kwantitajiet ta’ ċerti sustanzi fil-fertilizzanti tista' tieħu ħafna ħin, għandu jkun possibbli għall-Istati Membri li jiddifferixxu t-trażmissjoni ta’ dik id-dejta.
(11)
Il-prospetti tal-biedja mimlija kif xieraq jridu jintbagħtu lill-Kummissjoni mill-aġenzija ta’ kollegament maħtura minn kull Stat Membru skont l-Artikolu 7 tar-Regolament (KE) Nru 1217/2009. Għandu jiġi previst li l-aġenzija ta’ kollegament tkun tista' tikkomunika l-informazzjoni konċernata direttament lill-Kummissjoni, permezz ta’ sistema ta’ informatika implimentata mill-Kummissjoni għall-finijiet ta’ dan ir-Regolament, u għandu jiġi previst li din is-sistema tkun tippermetti l-iskambju elettroniku tal-informazzjoni meħtieġa skont il-mudelli li l-aġenzija ta’ kollegament ikollha għad-dispożizzjoni tagħha permezz ta’ din is-sistema. Għandu jiġi previst ukoll li l-Kummissjoni tinforma lill-Istati Membri bil-kundizzjonijiet ġenerali għall-implimentazzjoni tas-sistema tal-informatika permezz tal-Kumitat tal-Komunità għan-netwerk tal-informazzjoni ta’ kontabbiltà agrikola.
(12)
Wara li jitqies kemm saru żviluppi b'rabta mal-PAK u t-tip ta’ informazzjoni meħtieġa għall-analiżi tad-dejta minn mindu ġie adottat ir-Regolament (KE) Nru 868/2008, dak ir-Regolament għandu jinbidel b'att ġdid għal raġunijiet ta’ ċarezza. Għaldaqstant, ir-Regolament (KE) Nru 868/2008 għandu jitħassar b'effett mill-1 ta’ Jannar 2014, iżda għandu jibqa' japplika għal operazzjonijiet ta’ kontabbiltà li jirrigwardaw is-snin ta’ kontabbiltà ta’ qabel is-sena ta’ kontabbiltà 2014.
(13)
Il-Kumitat Komunitarju għan-Netwerk tad-Dejta dwar il-Kontabbiltà Agrikola ma pprovdiex opinjoni fiż-żmien stipulat mis-Sedja tiegħu,
ADOTTAT DAN IR-REGOLAMENT:
Artikolu 1
Prospett tal-biedja u dejtatal-kontabbiltà
In-natura u l-għamla tal-preżentazzjoni tad-dejta tal-kontabbiltà li għandha tingħata fil-prospett tal-biedja meħtieġ għall-kalkolu annwali tal-introjti tal-azjendi u l-analiżi tal-ħidma kummerċjali tagħhom skont il-Kapitoli II u III tar-Regolament (KE) Nru 1217/2009, kif ukoll id-definizzjonijiet u l-istruzzjonijiet relatati, huma stipolati fl-Anness għal dan ir-Regolament.
Artikolu 2
It-trażmissjoni lill-Kummissjoni
1. Il-prospetti tal-biedja u d-dejta msemmija fl-Artikolu 1 għandhom ikunu trażmessi lill-Kummissjoni mill-aġenzija ta’ kollegament imsemmija fl-Artikolu 7 tar-Regolament (KE) Nru 1217/2009 permezz tas-sistema ta’ informatika implimentata mill-Kummissjoni għall-finijiet ta’ dan ir-Regolament, biex b'hekk ikun jista' jseħħ l-iskambju elettroniku tal-informazzjoni meħtieġa abbażi tal-mudelli li jitpoġġew għad-dispożizzjoni tal-aġenzija ta’ kollegament permezz ta’ din is-sistema.
2. L-Istati Membri għandhom ikunu infurmati dwar il-kundizzjonijiet ġenerali għall-implimentazzjoni tas-sistema ta’ informatika msemmija fil-paragrafu 1 permezz tal-Kumitat Komunitarju għan-Netwerk tad-Dejta dwar il-Kontabbiltà Agrikola.
Artikolu 3
Trażmissjoni diferita ta’ ċerta dejta
B'deroga mit-tieni paragrafu tal-Artikolu 5, meta Stat Membru jeħtieġ aktar ħin biex iħejji l-ġbir u t-trażmissjoni annwali tad-dejta dwar il-kwantitajiet ta’ ċerti sustanzi fil-fertilizzanti użati, kif imsemmi fil-kodiċijiet 3031, 3032, 3033 tat-Tabella H “Mezzi ta’ produzzjoni” fit-Taqsima III tal-Anness, dan jista' jibda jittrażmetti din id-dejta mis-sena ta’ kontabbiltà 2017.
F'dan il-każ, dak l-Istat Membru għandu jinnotifika lill-Kummissjoni bit-trażmissjoni diferita u r-raġunijiet għal dan sal-31 ta’ Ottubru 2013. Għandu wkoll ifassal pjan li jikkonċerna t-tħejjija għall-ġbir u t-trażmissjoni ta’ dik id-dejta u kif se jissottometti dan il-pjan lill-Kummissjoni u lill-Kumitat tal-Komunità għan-netwerk tal-informazzjoni ta’ kontabbiltà agrikola sal-31 ta’ Marzu 2014. L-Istat Membru għandu jinforma annwalment lill-Kummissjoni u lill-Kumitat Komunitarju għan-Netwerk tad-Dejta dwar il-Kontabbiltà Agrikola dwar l-implimentazzjoni ta’ dan il-pjan.
Artikolu 4
Tħassir
Ir-Regolament (KE) Nru 868/2008 qed jiġi mħassar b'effett mill-1 ta’ Jannar 2014.
Madankollu, għandu jibqa' japplika għal operazzjonijiet ta’ kontabbiltà li jirrigwardaw is-snin ta’ kontabbiltà ta’ qabel is-sena ta’ kontabbiltà 2014.
Artikolu 5
Dħul fis-seħħ
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-sena ta’ kontabbiltà 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ April 2012.

Labels: 12
19
6